MOŽNO SPRÍSTUPNIŤ

Predkladacia správa

Materiál „Návrh na vymenovanie predsedu, podpredsedov a členov rady správcov Národného jadrového fondu na vyraďovanie jadrových zariadení a na nakladanie s vyhoretým jadrovým palivom a rádioaktívnymi odpadmi“ predkladá Ministerstvo hospodárstva SR v spolupráci s Ministerstvom financií SR a Úradom jadrového dozoru SR ako iniciatívny, v súlade so zákonom č. 238/2006 Z. z. o  Národnom jadrovom fonde na vyraďovanie jadrových zariadení a na nakladanie s vyhoretým palivom a rádioaktívnymi odpadmi (zákon o jadrovom fonde) a  o zmene a doplnení niektorých zákonov, ktorý nadobúda účinnosť dňom 1. júla 2006.

V zmysle § 2 ods. (1) tohto zákona správu jadrového fondu vykonáva Ministerstvo hospodárstva Slovenskej republiky, pričom v zmysle § 3 ods. (1) najvyšším orgánom jadrového fondu a súčasne aj štatutárnym orgánom jadrového fondu je rada správcov jadrového fondu, ktorej povinnosti sú definované § 3 ods. (2) tohto zákona. Radu správcov  jadrového fondu tvorí predseda, dvaja podpredsedovia a  štyria správcovia podúčtov. Podľa § 3 ods. (3) predsedu rady správcov a  štyroch správcov podúčtov vymenúva a odvoláva vláda na návrh ministra hospodárstva Slovenskej republiky, jedného z podpredsedov rady správcov vymenúva a odvoláva vláda na návrh ministra financií Slovenskej republiky a ďalšieho podpredsedu rady správcov vymenúva a odvoláva vláda na návrh predsedu Úradu jadrového dozoru SR. 
Podľa § 3 ods. (4) zákona výber uchádzačov o členstvo v rade správcov uskutočňuje Ministerstvo hospodárstva Slovenskej republiky výberovým konaním. Na základe uvedeného bolo dňa 12. mája 2006 vyhlásené výberové konanie na obsadenie miest – členov rady správcov Národného jadrového fondu, ktoré sa uskutočnilo 2. júna 2006. Na základe výsledkov tohto výberového konania predkladá MH SR v spolupráci s MF SR a ÚJD SR návrh na predsedu, podpredsedov a členov rady správcov Národného jadrového fondu na vyraďovanie jadrových zariadení a na nakladanie s vyhoretým jadrovým palivom a rádioaktívnymi odpadmi.

Materiál obsahuje osobné údaje menovaných, ktoré podľa § 7 zákona č. 428/2002 Z. z. o ochrane osobných údajov nie je možné sprístupniť.

Návrh nebol predmetom medzirezortného pripomienkového konania z dôvodu, že sa na materiál vzťahuje výnimka v zmysle časti 3.1.5 Metodického pokynu na prípravu a predkladanie materiálov na rokovanie vlády SR. 

Predkladaný materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie.